钦定古今图书集成/明伦汇编/官常典/第478卷 > 傅永
## 钦定古今图书集成/明伦汇编/官常典/第478卷 > 傅永

按《魏书》本传，“永字修期，清河人也。幼随叔父洪仲与
张幸自青州入国。寻复南奔。有气干，拳勇过人，能手
执鞍桥，倒立驰骋。年二十馀，有友人与之书而不能
答，请于洪仲。洪仲深让之而不为报。永乃发愤读书，
涉猎经史，兼有才笔。自东阳禁防为崔道固城局参
军，与道固俱降，入为平齐民。父母并老，饥寒十数年，
赖其彊于人事，勠力佣丏，得以存立。晚乃被召，兼治
礼郎，诣长安拜文明太后父燕宣王庙令，赐爵贝丘
男，加伏波将军。”未几，除中书博士，又改为议郎，转尚
书考功郎中，为大司马从事中郎，寻转都督任城王
澄长史，兼尚书左丞。王肃之为豫州，以永为建武将
军、平南长史。咸阳王禧虑肃难信，言于高祖。高祖曰：
“已选傅修期为其长史，虽威仪不足，而文武有馀矣。”
肃以永宿士，礼之甚厚。永亦以肃为高祖眷遇，尽心
事之，情义至穆。萧鸾遣将鲁康祚、赵公政众号一万，
侵豫州之太仓口，肃令永勒甲士三千击之。时康祚
等军于淮南，永舍淮北十有馀里。永量吴、楚之兵好
以斫营为事，即夜分兵二部，出于营外。又以贼若夜
来，必应于渡淮之所，以火记其浅处。永既设伏，乃密
令人以瓠盛火，渡淮南岸当深处置之，教之云：“若有
火起，即亦然之。”其夜，康祚、公政等果亲率领来斫永
营，东西二伏夹击之，康祚等奔趋淮水，火既竞起，不
能记其本济，遂望永所置之火而争渡焉。水深溺死
斩首者数千级，生擒公政、康祚，人马坠淮，晓而获其
尸，斩首并公政送京师。公政，岐州刺史超宗之从兄
也。时裴叔业率王茂先、李定等来侵楚王戍，永适还
州，肃复令大讨之。永将心腹一人驰诣楚王戍，至即
令填塞外堑，夜伏战士一千人于城外。晓而叔业等
至江，于城东列陈，将置长围。永所伏兵于左道，击其
后军，破之。叔业乃令将佐守所列之陈，自率精甲数
千救之。永上门楼，观叔业南行五六里许，更开门奋
击，遂摧破之。叔业进退失图，于是奔走。左右欲追之，
永曰：“弱卒不满三千，彼精甲犹盛，非力屈而败，自堕
吾计中耳。既不测我之虚实，足丧其胆，俘此足矣，何
假逐之！”获叔业伞扇鼓幕、甲仗万馀，两月之中，遂献
再捷。高祖嘉之，遣谒者就豫州，策拜永安远将军、镇
南府长史、汝南太守、贝丘县开国男，食邑二百户。高
祖每叹曰：“上马能击贼，下马作露布，唯傅修期耳。”裴
叔业又围涡阳，时高祖在豫州，遣永为统军，与高聪、
刘藻、成道益、任莫问等往救之。军将逼贼，永曰：“先深
沟固垒，然后图之。”聪等不从，裁营辎重，便击之，一战
而败。聪等弃甲，径奔悬瓠，永独收散卒徐还。贼追至，
又设伏击之，挫其锋锐，四军之兵，多赖之以免。永至
悬瓠，高祖俱锁之，聪、藻徙为边民，永免官爵而已。不
经旬日，诏曰：“修期在后，少有擒杀，可扬武将军、汝阴镇将，带汝阴太守。”景明初，裴叔业将以寿春归国，密
通于永。永具表闻。及将迎纳，诏永为统军，与杨大眼、
奚康生等诸军俱入寿春，同日而永在后，故康生、大
眼二人并赏列士。永唯清河男萧宝卷将陈伯之侵
逼寿春，沿淮为寇。时司徒、彭城王勰、广陵侯元衍同
镇寿春，以九江初附，人情未洽，兼台援不至，深以为
忧。诏遣永为统军，领汝阴之兵三千人先援之。永摠
勒士卒，水陆俱下，而淮水口伯之防之甚固。永去二
十馀里，牵船上汝南岸，以水牛挽之，直南趋淮，下船
便渡，适上南岸，贼军亦及。会时已夜，永乃潜进，晓达
寿春城下。勰衍闻外有军，共上门楼观望，然不意永
至。永免胄，乃信之，遂引永上。勰谓永曰：“北望已久，恐
洛阳难复可见，不意卿能至也。”勰令永引军入城，永
曰：“执兵被甲，固敌是求，若如教旨，便共殿下同被围
守，岂是救援之意？”遂孤军城外，与勰并势，以击伯之，
频有克捷。中山王英之征义阳，永为宁朔将军统军，
当长围遏其南门。萧衍将马仙琕连营稍进，规解城
围。永谓英曰：“凶竖豕突，意在决战，雅山形要，宜早据
之。”英沈吟未决。永曰：“机者如神，难遇易失。今日不往，
明朝必为贼有，虽悔无及。”英乃分兵通夜筑城于山
上，遣统军张怀等列陈于山下以防之。至晓，仙琕果
至，怀等战败，筑城者悉皆奔退。仙琕乘胜直趋长围。
义阳城人复出挑战，永乃分兵付长史贾思祖，令守
营垒，自将马步千人南逆。仙琕擐甲挥戈，单骑先入，
唯有军主蔡三虎副之，馀人无有及者。突陈横过，贼
射永，洞其左股，永拔箭复入，遂大破之，斩仙琕子。仙
琕烧营，席卷而遁。英于陈谓永曰：“公伤矣，且还营。”永
曰：“昔汉祖扪足，不欲人知。下官虽微，国家一帅，奈何
使卤有伤将之名？”遂与诸军追之，极夜而返，时年七
十馀矣。三军莫不壮之。义阳既平，英使司马陆希道
为露板，意谓不可，令永改之。永亦不增文彩，直与之
改，陈列军仪，处置形要而已。而英深赏之，叹曰：“观此
经算，虽有金城汤池，亦不能守矣。”还京复封。永先有
男爵，至是以品不累加，赐帛二千匹，除大中大夫，行
秦、梁二州事，代邢峦镇汉中。后还京师，于路除恒农
太守，非心所乐。时英东征锺离，连表请永，求以为将，
朝廷不听。永每言曰：“文渊、充国，竟何人哉？吾独白首
见拘此郡。”深用扼腕。然于治民，非其所长，故在任无
多声称。未几解郡，还为大中大夫，行南青州事，迁左
将军、南兖州刺史。犹能驰射，盘马奋槊。时年逾八十，
常讳言老，每自称六十九。还京，拜平东将军、光禄大
夫。熙平元年卒，年八十三，赠安东将军、齐州刺史。永
尝登北邙，于平坦处奋槊跃马，盘旋瞻望，有终焉之
志，远慕杜预，近好李冲。王肃欲葬附其墓，遂买左右
地数顷，遗敕子叔伟曰：“此吾之永宅也。”永妻贾氏留
于本乡。永至代都，娶妾冯氏，生叔伟及数女。贾后归
平城，无男唯一女。冯恃子，事贾无礼，叔伟亦奉贾不
顺，贾常忿之。冯先永亡，及永之卒，叔伟称父命，欲葬
北邙。贾疑叔伟将以冯合葬，贾遂求归葬永于所封
贝丘县，事经司徒。司徒胡国珍本与永同经征役，感
其所慕，许叔伟葬焉。贾乃邀诉灵太后，灵太后遂从
贾意，事经朝堂，国珍理不能得，乃葬于东清河。又永
昔营宅兆，葬父母于旧乡，贾于此彊徙之，与永同处，
永宗亲不能抑，葬已数十年矣。棺为桑枣根所绕束，
去地尺馀，甚为周固，以斧斩斫，出之于坎，时人咸怪。
未三年而叔伟亡。